Nariadenie Rady (ES) č. 2012/2000
z 21. septembra 2000,
ktorým sa mení a dopĺňa príloha 4 protokolu č. 9 aktu o pristúpení z roku 1994 a nariadenie (ES) č. 3298/94 vo vzťahu k systému ekobodov pre ťažké nákladné vozidlá prechádzajúce cez Rakúsko
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na akt o pristúpení Rakúska, Fínska a Švédska a najmä na jeho článok 11 ods. 2 a 16 protokolu č. 9;
konajúc v súlade s postupom stanoveným v Protokole č. 9,
keďže:
(1) Protokol obsahuje osobitný režim týkajúci sa tranzitu ťažkých nákladných vozidiel cez územie Rakúska založený na systéme tranzitných práv (ekobodov). Kľúč pre rozdeľovanie ekobodov medzi členské štáty je uvedený v prílohe 4 protokolu.
(2) Článok 11 ods. 2 písm. c) protokolu č. 9 žiada od Komisie, aby v súlade s odsekom 3 prílohy 5 protokolu prijala primerané opatrenia, ak počet tranzitných jázd cez Rakúsko, ktoré si vyžaduje ekobody, v ktoromkoľvek roku presiahne o viac ako 8 % referenčnú hodnotu stanovenú na rok 1991.
(3) Bod 3 prílohy 5 protokolu obsahuje pravidlá stanovenia revidovaného počtu ekobodov, ktoré budú dostupné v prípade, že je prekročená referenčná hodnota stanovená na rok 1991.
(4) Prahové hodnoty stanovené vo vyššie uvedenom článku 11 ods. 2 písm. c) boli prekročené v roku 1999. Uplatňovanie metódy výpočtu stanovenej v odseku 3 prílohy 5 bude viesť k zníženiu celkového počtu dostupných ekobodov.
(5) Protokol č. 9 sa musí uplatňovať v súlade so základnými slobodami stanovenými v zmluve. Musia sa preto prijať opatrenia, ktoré dokážu zabezpečiť voľný pohyb tovaru a plné fungovanie vnútorného trhu.
(6) Uplatnenie celkového zníženia ekobodov výhradne len v roku 2000 by mohlo mať za následok takmer úplné zastavenie prepravy cez Rakúsko. Z tohto dôvodu sa zníženie celkového počtu ekobodov rozdelí na obdobie rokov 2000 až 2003.
(7) Proporcionalita zníženia ekobodov si tiež vyžaduje, aby tie členské štáty, ktoré najviac prispeli k prekročeniu 8 %-ného prahu dostanú menší počet ekobodov, aby sa zabezpečilo celkové zníženie. Toto si vyžaduje revíziu kľúča rozdeľovania ekobodov pre členské štáty.
(8) Na zabezpečenie najefektívnejšieho využitia dostupného počtu ekobodov musí Komisia prijať opatrenia motivujúce členské štáty na vrátenie nevyužitých ekobodov, ktoré by Komisia prerozdelila.
(9) Intenzívnejšie využitie železničnej prepravy tovaru v kombinovanej doprave, najmä "Rollende Landstraße", je environmentálne priaznivejšie než preprava tovaru po ceste a má potenciál uvoľňovať tlak na počet dostupných ekobodov. Malo by sa prednostne podporovať efektívnejšie využívanie kombinovanej dopravy, okrem iného, overovaním systémov rezervácie miest. Účinky takého úsilia by sa mali monitorovať.
(10) Príloha 4 protokolu č. 9 a nariadenie Komisie (ES) č. 3298/94 [1] by sa mali príslušne zmeniť a doplniť.
(11) Výbor zriadený podľa článku 16 protokolu č. 9 nevyjadril svoje stanovisko k opatreniam uvedeným v návrhu. V súlade s článkom 16 ods. 3 protokolu č. 9 Komisia bezodkladne predloží Rade návrh týkajúci sa opatrení, ktoré sa majú prijať,
PRIJALA TOTO NARIADENIE:
Článok 1
Príloha 4 protokolu č. 9 k aktu o pristúpení Rakúska, Fínska a Švédska sa mení a dopĺňa takto:
"Rok | Percento ekobodov | Ekobody pre EÚ-15 |
(1) | (2) | (3) |
2000 | 48,5 % | 11428150 |
2001 | 47,2 % | 11121897 |
2002 | 43,5 % | 10250317 |
2003 | 39,6 % | 9321531" |
Článok 2
Nariadenie (ES) č. 3298/94 sa týmto mení a dopĺňa takto:
1. Druhý pododsek článku 6 ods. 2 sa nahrádza takto:
"Za okolností uvedených v článku 11 ods. 2 písm. c) protokolu č. 9 sa počet ekobodov zníži podľa metódy stanovenej v bode 3 prílohy 5 protokolu. Zníženie sa vypočíta metódou stanovenou v bode 3 prílohy 5 protokolu č. 9. Takto vypočítané zníženie počtu ekobodov sa rozdelí na niekoľko rokov."
2. K článku 7 sa dopĺňa tento odsek:
"3. Komisia každý rok stanoví počet ekobodov pridelených každému členskému štátu, ktoré k 1. februáru boli platné a použiteľné v predchádzajúcom roku a ostali nevyužité a ktoré neboli vrátené Komisii podľa odseku 2. Ak je nevyužité množstvo väčšie než 2 % počtu ekobodov pridelených členskému štátu, Komisia odpočíta ekvivalentný počet ekobodov z počtu prideleného členskému štátu na daný rok. Tento počet ekobodov doplní rezervu EÚ pre daný rok."
3. Dopĺňa sa tento článok:
"Článok 14b
Komisia monitoruje činnosti Rakúska a ostatných členských štátov týkajúce sa zvýšenia úrovne služieb kombinovanej dopravy prechádzajúcej cez Alpy. Prvú správu Komisia predloží v roku 2001."
4. Príloha D sa nahrádza takto:
"PRÍLOHA D
ROZDELENIE EKOBODOV 2000-2003
Štát | 2000 | 2001 | 2002 | 2003 |
I | 3789047 | 3688365 | 3401686 | 3076080 |
D | 3548525 | 3453294 | 3182073 | 2898150 |
A | 1519487 | 1476911 | 1355433 | 1274152 |
NL | 934373 | 909981 | 840560 | 750500 |
GR | 455749 | 443800 | 409792 | 366994 |
DK | 306414 | 298415 | 275649 | 246115 |
B | 240765 | 234349 | 216080 | 195793 |
UK | 64309 | 62630 | 57852 | 51654 |
S | 57042 | 55553 | 51315 | 45817 |
F | 37829 | 36841 | 34031 | 30385 |
LUX | 37829 | 36841 | 34031 | 30385 |
SF | 34986 | 34072 | 31473 | 28101 |
E | 9079 | 8842 | 8167 | 7292 |
IRL | 7566 | 7368 | 6806 | 6077 |
P | 3026 | 2947 | 2722 | 2431 |
REZERVA EÚ | 382105 | 371688 | 342547 | 311605 |
CELKOM | 11428150 | 11121897 | 10250317 | 9321531 |
"Článok 3
Toto nariadenie nadobúda účinnosť dňom jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a priamo uplatniteľné vo všetkých členských štátoch.
V Bruseli 21. septembra 2000